b'\n_START_ARTICLE_\nIstrija\n_START_SECTION_\nGeografija\n_START_PARAGRAPH_\nPusiasalis yra trikamp\xc4\x97s formos, \xc4\xafsiterp\xc4\x99s tarp Kvarnerio ir Triesto \xc4\xaflank\xc5\xb3. \xc5\xa0iuo metu did\xc5\xbei\xc4\x85j\xc4\x85 jo dal\xc4\xaf (89 proc.) apima Kroatijos Istrijos apskritis. \xc5\xa0iaurin\xc4\xaf Istrijos pakra\xc5\xa1t\xc4\xaf valdo Slov\xc4\x97nija (\xc5\xa1i dalis yra vadinama Slov\xc4\x97nijos Istrija) ir keletas smulki\xc5\xb3 Italijos komun\xc5\xb3 \xc4\xaf pietus nuo Triesto._NEWLINE_Did\xc5\xbeioji dalis Istrijos\xc2\xa0\xe2\x80\x93 lygumos, kurios tik rytin\xc4\x97je dalyje pereina \xc4\xaf \xc4\x8ci\xc4\x8darijos ir U\xc4\x8dkos kalnynus. Istrijoje daug pakran\xc4\x8di\xc5\xb3, tinkam\xc5\xb3 uostams, tod\xc4\x97l did\xc5\xbeiuma gyvenvie\xc4\x8di\xc5\xb3 koncentruojasi paj\xc5\xabryje._NEWLINE_Istorin\xc4\x97 Istrija, kaip istorinis regionas, ne visai sutapo su pusiasaliu. Rytine jo riba ilgus am\xc5\xbeius buvo Arsijos (Ra\xc5\xa1os) up\xc4\x97, u\xc5\xbe kurios driek\xc4\x97si Liburnija (nuo viduram\xc5\xbei\xc5\xb3\xc2\xa0\xe2\x80\x93 Kroatija). \xc5\xa0iaur\xc4\x97je Istrija ap\xc4\x97m\xc4\x97 vis\xc4\x85 Kraso plynauk\xc5\xa1t\xc4\x99 ir dabartin\xc4\x99 Italijos Triesto provincij\xc4\x85.\n_START_SECTION_\nIstorija\n_START_PARAGRAPH_\nPusiasalio pavadinim\xc4\x99s kil\xc4\x99s nuo ilyr\xc5\xb3 genties (Histri) istr\xc5\xb3 pavadinimo. Jie buvo \xc4\xafsiterp\xc4\x99 tarp venet\xc5\xb3 \xc5\xa1iaur\xc4\x97je ir liburn\xc5\xb3 rytuose. Nuo kit\xc5\xb3 ilyr\xc5\xb3 jie stipriai skyr\xc4\x97si savo kalba ir kult\xc5\xabra. Rom\xc4\x97nai apra\xc5\xa1\xc4\x97 \xc5\xa1i\xc4\x85 gent\xc4\xaf kaip \xc5\xbeiaurius piratus, kuriuos saugo sunkiai naviguojamos uol\xc4\x97tos pakrant\xc4\x97s. Rom\xc4\x97nai juos galutinai palau\xc5\xbe\xc4\x97 tik po dviej\xc5\xb3 karini\xc5\xb3 kampanij\xc5\xb3, 177 m. pr. m. e. ir inkorporavo, kartu su venetais, \xc4\xaf Italijos provincijos X region\xc4\x85 (dar vadinam\xc4\x85 Venetija ir Istrija)._NEWLINE_\xc5\xbdlugus Vakar\xc5\xb3 Romos imperijai, Istrija atiteko Ostgot\xc5\xb3 karalystei, v\xc4\x97liau \xc4\x8dia vie\xc5\xa1patavo Bizantija, Avar\xc5\xb3 kaganatas, o 751\xc2\xa0m. region\xc4\x85 prisijung\xc4\x97 Langobard\xc5\xb3 karalyst\xc4\x97. Ma\xc5\xbedaug tuo metu \xc4\xaf region\xc4\x85 k\xc4\x97l\xc4\x97si slavai, kurie palaipsniui slavizavo vietos krik\xc5\xa1\xc4\x8dioni\xc5\xb3 lotyni\xc5\xa1kai kalban\xc4\x8dias bendruomenes. Manoma, kad \xc5\xa1i\xc5\xb3 bendruomeni\xc5\xb3 kalba buvo dabar jau mir\xc5\xa1tan\xc4\x8dios istrijot\xc5\xb3 kalbos pirmtake. 789\xc2\xa0m. Istrij\xc4\x85 nukariavo Frank\xc5\xb3 imperija. \xc4\x8cia \xc4\xafvyko lemiamas m\xc5\xab\xc5\xa1is tarp frank\xc5\xb3 ir kroat\xc5\xb3, kuris sustabd\xc4\x97 imperijos pl\xc4\x97timas\xc4\xaf \xc4\xaf Balkanus. \xc5\xa0iame pasienio regione 799\xc2\xa0m. \xc4\xafkurta Istrijos marka, kuri i\xc5\xa1liko kaip atskiras teritorinis vienetas iki pat XIX a._NEWLINE_I\xc5\xa1 prad\xc5\xbei\xc5\xb3 pavaldi Friulio kunigaik\xc5\xa1tystei, v\xc4\x97liau markai, ilgainiui Istrijos marka per\xc4\x97jo Bavarijos kunigaik\xc5\xa1\xc4\x8di\xc5\xb3 vald\xc5\xbeion. 976\xc2\xa0m. nuo Bavarijos atskyrus pietines dalis, Istrija atiteko naujai \xc4\xafkurtai Karintijos kunigaik\xc5\xa1tystei, kartu su Krainos, Veronos, Vindijos ir kitomis markomis._NEWLINE_XI a. Istrijos istorija buvo artimai susijusi su gretimos Krainos istorija, mat \xc4\x8dia dvi feodalines valdas vald\xc4\x97 tie patys monarchai. Nuo XII a. \xc4\x8dia \xc4\xafsigal\xc4\x97jo Gerco grafyst\xc4\x97s grafai Meinhardineriai, o 1374\xc2\xa0m. Istrija, kaip ir kitos kaimynin\xc4\x97s feodalin\xc4\x97s valdos, per\xc4\x97jo Habsburgams. Kra\xc5\xa1tas buvo menkai germanizuotas, ir slavi\xc5\xa1kos populiacijos \xc4\x8dia sudar\xc4\x97 daugum\xc4\x85._NEWLINE_Tiesa, nuo 1267\xc2\xa0m. Istrijos paj\xc5\xabryje aktyviai rei\xc5\xa1k\xc4\x97si Venecijos Respublika, kuri ilgainiui nukariavo vis\xc4\x85 pakrant\xc4\x99 su svarbiausiais miestais, ir prijung\xc4\x97 j\xc4\x85 prie J\xc5\xabrin\xc4\x97s Venecijos. Habsburgams teliko tik vidin\xc4\x97s kra\xc5\xa1to teritorijos su svarbiausiu miestu Pazinu (Mitterburg). Italai spar\xc4\x8diai italizavo Istrijos pakrant\xc4\x99._NEWLINE_1806\xc2\xa0m. vis\xc4\x85 Istrij\xc4\x85 nukariavo Napoleonas, kuris j\xc4\x85 prijung\xc4\x97 prie satelitin\xc4\x97s Italijos karalyst\xc4\x97s, o 1810\xc2\xa0m.\xc2\xa0\xe2\x80\x93 prie Ilyrijos provincij\xc5\xb3. 1813\xc2\xa0m. jas susigr\xc4\x85\xc5\xbeino Austrijos imperija, kuri padar\xc4\x97 Istrij\xc4\x85 Ilyrijos karalyst\xc4\x97s dalimi. 1849\xc2\xa0m. i\xc5\xa1 Istrijos, Goricijos ir Triesto suformuotas administracinis vienetas\xc2\xa0\xe2\x80\x93 Austrijos paj\xc5\xabris._NEWLINE_1919\xc2\xa0m. po Austrijos-Vengrijos i\xc5\xa1ardymo, visas Austrijos paj\xc5\xabris, taigi ir Istrija, per\xc4\x97jo Italijai, nepaisant to, kad regione did\xc5\xbeium\xc4\x85 sudar\xc4\x97 slavi\xc5\xa1kai kalbanti populiacija. Italai prad\xc4\x97jo grie\xc5\xbet\xc4\x85 italizacijos politik\xc4\x85, drausdami slav\xc5\xb3 kalbas mokyklose ir ba\xc5\xbeny\xc4\x8dioje. Tai k\xc4\x97l\xc4\x97 slov\xc4\x97n\xc5\xb3 ir kroat\xc5\xb3 nepasitenkinim\xc4\x85 ir rezistencij\xc4\x85._NEWLINE_Daugelis Istrijos miest\xc5\xb3 turi 2 oficialus_NEWLINE_pavadinimus \xe2\x80\x93 itali\xc5\xa1k\xc4\x85 ir kroati\xc5\xa1k\xc4\x85. Tai 1920 m. palikimas, kai Istrija buvo atiduota Italijai, kadangi per Pirm\xc4\x85j\xc4\xaf pasaulin\xc4\xaf kar\xc4\x85 prisid\xc4\x97jo prie s\xc4\x85junginink\xc5\xb3. Antrojo pasaulinio karo metu regionas tapo ital\xc5\xb3 partizan\xc5\xb3 tvirtove. 1943 m. did\xc5\xbeioji Istrijos dalis buvo perduota Jugoslavijai, 1945 m. likusi teritorijos dalis. _NEWLINE_I\xc5\xa1 karto po to prasid\xc4\x97jo masinis ital\xc5\xb3 egzodas i\xc5\xa1 Istrijos. Paliktos \xc5\xbeem\xc4\x97s ir miestai buvo apgyvendinami slav\xc5\xb3 kolonistais. Istrija pagal lingvistines ribas apytikriai padalinta tarp Kroatijos ir Slov\xc4\x97nijos socialistini\xc5\xb3 respublik\xc5\xb3. Po Jugoslavijos subyr\xc4\x97jimo 1991\xc2\xa0m., Istrija liko padalinta tarp Kroatijos ir Slov\xc4\x97nijos. Istrijos pakrant\xc4\x97s miestai turi itali\xc5\xa1k\xc4\x85 architekt\xc5\xabr\xc4\x85 \xe2\x80\x93 tai Venecijos valdymo \xc5\xa1imtme\xc4\x8di\xc5\xb3 palikimas.'